
Апстракт: Бројни велики банкарски скандали у периоду од 1980.године до слома финансијских тржишта у САД у септембру 2008. године указују да је Светска економска криза била неминовна. Ово због тога што су основни узроци кризе уграђени у темеље америчког неолибералног модела шпекулативног финансијског капитализма. Досадашње антикризне политике у САД, које уједно пресудно обликују глобалну регулативу, нису дале жељене резултате јер владајућа политичка, економска и војна елита САД није спремна да усвоји и спроведе темељне друштвене и економске реформе. Зато велики банкарски скандали који су обележили протекли петогодишњи период (2010 – 2015.) нису велико изненађење. Саниране новцем пореских обвезника глобалне банке настављају да се понашају по истом образцу по којем су фунционисале до слома финансијских тржишта у септембру 2008. године, који је цео свет увукао у кризу невиђених размера. Нове велике банкарске афере имплицирају нови талас кризе са несагледивим економским и социјалним последицама у светским размерама.С тим у вези,основни циљ рада је да укаже на неопходност да глобалне, регионалне и националне институције редизајнирају постојећи и изграде свеобухватан и ефикасан регулаторни и надзорни оквир, како би се продубљивање кризе спречило, а почетак треће деценије 21. века дочекао са стабилним, социјално одговорним и одрживим банкарским системом.  

Увод
Почетак новог миленијума, када је у питању глобална економија, обележили су, поред осталог, и велики корпоративни скандали. У оквиру њих, посебну пажњу су привлачиле афере у чијем средишту су биле глобалне банке, због значаја стабилности банкарског система за нормално фукционисање финансијског, односно привредног система. Велики скандали су се дешавали на свим контитентима и имали су циклични карактер. У стручној литератури су јасно описане све фазе циклуса, при чему постоји општа сагласност да су циклуси неједнаки по дужини трајања. Из практичних разлог, за потребе овог рада смо извршили апроксимативну поделу на петогодишње циклусе. Током сваког петогодишњег циклуса, након великих скандала, професионална, државна и интерна регулаторна тела и институције су преузимали парцијалне мере из своје надлежности да би заштитили акционаре, повериоце, запослене, инвеститоре у дужничке хартије од вредности и друге угожене стејкхолдере. Нису изостали ни акциони планови за финансијску стабилизацију банкарског система и враћања глобалних банака у зону социјално и етички одговорног пословања.
Уместо жељене стабилности банкарског система и промене начина функционисања великих глобалних банака и других финансијских институција, само четири године после спасавања бројних гиганата америчког и светског банкарства енергичном новчаном интервенцијом ФЕД-а и других централних банака, током 2012, односно у првој половини 2013. године, били смо сведоци бројних скандала у које су биле умешане водеће интернационалне банке (британске банке – HSCB, Barcleys и Standard Chartered; затим Royal Bank of Scotlanda; швајцарска USB банка, ватиканска банка; шкотска краљевска банка и пет америчких банака  – Bank of America, Citigroup, Wells Fargo, All Financial и JP Morgan). У историји банкарства остаће записано да су кажњене по основу озбиљних и доказаних оптужби за систематске манипулације са либором (Либор скандал), за прање новца нарко картела и терористичких група, за подцењивање ризика кредитирања кредитно неспособних клијената, као и због финансијских трансакција са државама под санкцијама Уједињених нација.
Глобална банкарска индустрија која је проузроковала кризу и преживела је захваљући издашним државним интервенцијама чији се ред величина мери хиљадама милијарди долара, наставила је са понашањем које прети новом фазом кризе, разорнијом од досадашње. Зато је значајно истражити узроке великих банкарских скандала. То није могуће ако се не сагледа историјат тј. хронологија ових афера у првим деценијама новог миленијума, укључујући и оне које су обележиле прошлу (2015.) годину. Њихова краћа генеза, изложена у првом делу рада, није таксативна фактографија. Она треба да омогући идентификовање најважијих узрока растућег тренда наведеног скандалозног понашања глобалних банака, чему је посвећен други део рада. Коначно, на крају рада, излажу се кључне до сада предузете мере, од којих се неке морају редизајнирати у ходу, како би се напокон изградио делотворан регулаторни и надзорни оквир. Оквир треба да обезбеди задовољавајућу финансијску стабилност и минимизира број банкарских скандала.

1. Историјат великих банкарских скандала у новом миленијуму

Први циклус великих корпоративних скандала (2001 – 2005.) је показао да је систем неолибералног капитализма оличен у синтагми „слободно тржиште и парламентарна демократија“ веома деструктиван. Оно што се дешавало у овом периоду запрепастило је  цео свет. Почело је 2001. године Enron скандалом, који је данас у литератури опште место и парадигма великих корпоративних скандала. Наравно, да је Enron повезан и са пословањем великих банка и да се његов банкрот морао рефлектовати на њихово пословање. На врхунцу славе, када је Enron био седма коропрација са тржишном капитализацијом од 75 милијарди долара, „топ-банке, као што су: JP Morgan Chase, Citibank и Merrill Lynch чекали су у реду да му позајме новац“. (Оtе, 2009, стр. 106). Уследили су банкроти следећих корпорација: Pacific Gas and Electronic (САД – 2001.), Allied Irish Bank (АIB) Allfirst – америчка филијала (2002.), Global Crossing (САД 2002.), WorldCом (САД 2002.), Xероx (САД 2002.) Merrill Lynch (САД 2002.), Credit Suisse First Boston (CSFB) америчка филијала (2002.), Conseco (САД – 2002.), United Airlines (САД 2002) итд. „Примера ради, губитак у тржишној капитализацији настао као последица превара у финансијским извештајима компанија Enron, WorldCом, Quest, Тyco и Global Crossing је процењен на 460 милијарди долара, при чему је само банкрот компаније WorldCом био праћен губитком од 175 милијарди долара, губитком 60 000 радних места у 65 земаља, а пензиони фондови су остали са безвредним акцијама које су некада вределе 25 милијарди долара“ (Малинић, 2011, стр. 245).
И док се, с једне стране уништавала имовина, радна места, уштеђевине и други ресурси, с друге стране менаџери су били обилато награђивани за неуспешно пословање. То је у супротности са базичном неолибарном хипотезом да тржиште награђује успешне актере у тржишној утакмици, а санкционише неуспешне. С тим у вези, „довољно је алармантна чињеница објављена у магазину Fortune (2. септембар, 2002, п. 64) да су директори 25 компанија чије акције су пале 95% или више, у периоду између јануара 1999. и маја 2002. године, које су имале пословне и извештајне проблеме, отишли из њих са 23 милијарде долара“. (Малинић, 2011, стр. 252). Када су у питању велики банкарски скандали у овом периоду значајно је указати на случајеве Merrill Lynch, CSFB и AIB. 
Инвестициона банка Merrill Lynch је кажњена 2002. године казном у износу 10 милиона долара. Ово због тога што су службеници банке саветовали инвеститоре да купују акције за које су банчини аналитичари знали да су практично безвредне, како би се инвестициона активност банке и приходи које она доноси повећали.                                                          
Истовремено, CSFB, америчка филијала швајцарске Credit Suisse Banke са седиштем у Бостону кажњена је са 4 милиона фунти од стране британског берзанског регулаторног тела због обмане пореских органа. Осим тога, иако су улагања у хеџ-фондове била високо ризична, „инвестициона банка Credit Suisse First Boston је до маја 2002. године накупила кредитних портфолија код разних хеџ-фондова у вредности од 250 милијарди долара, које је претворила у позајмице високе вредности, које је назвала „Collateralized Funds Obligation“. Ова позајмица је без проблема пласирана у више траншеа. Овај цели процес може да иде мање-више без застоја, онолико дуго док финансијски систем не доспе у озбиљне проблеме.“ (Оте, 2009, стр. 99). Финансијски систем је доспео у проблеме током 2007. године, да би се цела конструкција урушила у септембру 2008. године када су крахирала финансијска тржишта у САД.
Филијала Ailled Irish банке са седештим у Балтимору (Allfiirst) је пресликани Барингс скандал, само мањих размера. Наиме, брокер ове филијале Џон Рузнак (John Rusnak) је током петогодишњег периода направио губитак од скоро 700 милиона долара. Он се „коцкао“  као Ник Лисон (Nick Leeson) брокер британске Барингс банке, који је 1995. године изгубио на сингапурској берзи невероватних 1,86 милијарди фунти (Милојевић, 2000, стр. 88).
Претходни, укратко описани, велики корпоративни и банкарски скандали у САД, који су се десили на почетку новог миленијума, били су озбиљни упозаравајући сигнали да се америчка финансијска тржишта и берзе убрзано приближавају драматичном слому.
Други цикус великих корпоративних скандала (2006 - 2010.) је обележио слом финансијских тржишта у САД у 2008. години. Био је то скандал невиђених размера зато што је слом демаскирао Понцијеву шему америчког финансијског система. „Оно што је упечатљиво јесте да када се погледа „испод жита“, даље од нових финансијских производа, хипотекарних кредита одобрених неликвидним дужницима (subprime mortgage), дужничких инструмената обезбеђених залогом (collateralized debt instruments), ова криза је веома слична многим кризама у прошлости у САД и у остатку света. Постојала је превара и она је разоткривена и за собом је оставила пустош“ (Stiglic, 2013, стр. 14). 
Претходно излагање о раструћем тренду великих банкарских и корпоративних скандала, праћених финансијским кризама чије се размере повећавају, из циклуса у циклус, ствара основу за закључак да Велика светска економска криза није настала преко ноћи. Mark Zandi је сасвим исправно у једној реченици сублимирао њену генезу: „Испод збуњујуће површине крију се комплексни и егзотични финансијски производи и институције, програмско трговање током слома берзе 1987, другоразредне корпоративне обвезнице током штедно-кредитног дебакла раних деведесетих година 20. столећа, те пропаст акција технолошког сектора почетком новог миленијума“ (Zandi, 2010, стр.1).
Од 2008. године до данас велика светска финансијска и економска криза је тема о којој се најчешће и највише писало и дискутовало, на разним међународним и домаћим научним скуповима, као и у водећим светским и националним часописима. Објављено је и више књига реномираних аутора, од којих су неки добитници Нобелове награде за економију. Поједине књиге су постале светски бестселери. Узимајући у обзир да су читаоци којима је намењен овај рад упознати са поменутом литературом, њихову пажњу усмеравамо на трећи циклус који је у току.
Трећи циклус великих корпоративних скандала (2011 – 2015.) је циклус у коме су, као и у претходном, главни актери срамотног понашања глобалне банке. Поражавајућа је чињеница да су банке које су изазвале кризу и преживеле је финансијским ињекцијама Централних банака у укупном износу од неколико хиљада милијарди долара, наставиле да се понашају као да се ништа није десило. Наиме, крајем децембра 2012. године, када се анализирају најзначнији догађаји у години која је на измаку, на wеb сајтовима који се баве банкарством, корпоративним управљањем и финансијским тржиштима, објављена је следећа констатација: „Одлазећу 2012. годину памтићемо, између осталог, по скандалима водећих светских банка које су кажњене са више од шест милијарди долара због оптужби за прање новца, намештање каматних стопа, непоштовање санкција и системске преваре“ ( www.korporativnoupravljanje.com  -29.1.2013).
У средишту поменутих банкарских сканадала нашле су се следеће банке: британске – HSCB и Barclays, швајцарска UBS AG, шкотска  Royal Bank of Scotland, холандска ING NV, америчке банке – ЈP Morgan, Bank of America, Citigroup, Wels fargo и All financial). Оне су кажњене због следећих криминалних активности:
· Прање новца повезано са нарко картелима и терористичким групама (HSCB),
· Махинације са Лондонском међубанкарском каматном стопом LIBOR (Barclays, SCB; UBS), 
· Манипулације на тржишту електричне енергије у Калифорнији (Barclays),
· Обављање финансијских трансакција са земљама под санкцијама УН (ING NV; RBS),
· Намерно подцењивање кредитног ризика приликом одобравања кредита (Bank of America, Sitigroup, Wells Fargo, JP Morgan),
· Преваре града Милана приликом продаје финансијских деривата (Deutche Bank, UBS, JP Morgan, Depfa Bank).
Свакако да највише пажње заслужује ЛИБОР скандал („libor interest rate scandal“). „Афера ЛИБОР избила је у јуну 2012. године, када је банка „Барклис“ кажњена са 290 милиона фунти одлуком британске и америчке регулаторне агенције, због манипулисања међубанкарским каматним стопама либор и еурибор у периоду од 2005. до 2009. године“ (www.capitаl.ba - 5.2.2013.). С тим у вези, прогнозирајаћи шта ће се у 2013. догађати у банкарству на глобалном нивоу, Лионел Барбер у часопису „Економист“ пише: „У 2012. банкари универзалног банкарства, а пре свега њихови клијенти, коначно су схватили да је финансијски капитализам постао превише усмерен на трансакционо банкарство науштрб „клијентског“ банкарства. Банкари су схватили да у свету ниског левериџа коришћење позајмице ради улагања, као проверени модел турбо-опоравка, више не функционише. Скандал са фиксирањем LIBOR камате била је кап која је прелила чашу“ (Barber, 2013, стр. 102).
 Па ипак, навикнуте на високе профите остварене по сваку цену, ојачане новцем пореских обвезника, глобалне банке, без обзира на бројне регулаторне оквире и надзорне механизме, и у последњој анализираној години настављају са истом праксом. У јануару 2015. године лондонски Gardijan је објавио запрепашћујуће податке о криминалним активностима швајцарског огранка британске банке HSBC. Наиме, „упркос законској обавези да од 1998. спроводи посебне провере код ризичних клијената, HSBC је отварао рачуне особама умешаним у шест чувених скандала у Африци, укључујући највећи корупционашки случај у Кенији, трговину „крвавим дијамантима“ и неколико спорних продаја војне опреме, пише данас Gardijan. Банка HSBC је такође чувала и средства банкарима опуженим за пљачку фондова из држава бившег Совјетског Савеза, као и људима умешаним у корупцију у државној нафтној компанији на Малти, кријумчарење кокаина из Доминиканске Републике и допинг професионалних бициклиста у Шпанији“ (www.blic.rs  – 12.1.2016). Средином године Амерички правосудни органи су покренули истрагу у вези корупционашког скандала који потреса Светску фудбалску федерацију. „Како преноси агенција АFP, под истрагом због омогућавања илегалних уплата, између осталих су Credit Suisse Bank, Deutshe Bank, HSBC и Delta National Bank са сједиштем у Nеw Yоrku“ (www.balkans.aljazeera.net  – 12.1.2016 ).

2. Узроци великих банкарских афера
Велики финансијски скандали у чијем средишту су биле водеће глобалне банке имају своје узроке и последице. Док су последице јасно видљиве, око узрока су се водиле и данас се воде идеолошке, интелектуалне, политичке, медијске, лобистичке и друге битке. Сасвим је разумљиво да иденфиковање узрока опредељује мере које треба предузети. Сет мера може битно да угрози положај интересних група у САД и ЕУ, као и положај бројних националних економија. Зато није изненађујуће мноштво виђења узрока кризе и путева за њено превазилажење.
Глобални банкарски скандали су последица неолибералног модела капитализма и „парламентарне демократије“ америчког, односно британског типа. Наиме, до појаве чикашке школе Miltona Fridmana, водећег светског идеолога неолиберализма и имплементације либералних доктрина у привредну праксу САД („реганомика“) и Великој Британији („тачеризам“), у стручној литератури је доминирало мишљење да је основни циљ пословних ентитета, укључујући и банке максимирање добитка на дуги рок, уз одржавање трајне платежне способности. Овако дефинисан дугорочни циљ имао је уграђене „стабилизаторе“. Наиме, остварење профитабилности на дуги рок захтева од менаџмента да на дугорочној основи планира пословање и води ентитет.
То, поред осталог, значи да менаџери морају водити рачуна о коњуктурним тј. цикличним кретањима капитализма, односно да морају рачунати и на године са нижим профитом, као и на године у којима ће се јављати пролазни губици. Стабилизациони ефакат ове премисе о дугорочном приступу корпоративног менаџмента у остваривању циљева у условима привредних циклуса подразумева: веће ослањање на сопствени капитал као извор финансирања, опрезност у погледу трошкова финансирања (финансијски левериџ), као и формирање адекватног нивоа резерви из добитка.

Захтев за очувањем трајне платежне способности делује стабилизирајуће јер подразумева респектовање хоризонталних и вертикалних правила финансирања. Међу њима, за стабилно пословање банака и других финансијских институција, посебно је важно опште познато златно банкарско правило. Још већи значај за стабилност банкарског система у САД је имао сет прописа које је усвојио амерички Конгрес након Велике депресије. „Наиме, као одговор на кризу тридесетих година, Конгрес САД 1933. године усваја закон (Glass-Steagall Act), који је онемогућио спајање инвестиционих и комерцијалних активности банака. Током 1956. године донет је нови закон којим је још стриктније регулисана област финансија и банкарства (Bank Holding Company Act), онемогућавајући спајање банка и других финансијских организација и афилијација банака широм савезних држава, те је наметнуто ограничење да банке послују само у држави у којој су регистроване, а 1980. године донет је амандман (Douglas Amendment), којим је спречена повезаност (међузависност) власништва у савезним државама“ (Павловић, Љумовић, 2009, стр. 80).
Неолиберална доктрина је редефинисала основни циљ пословања савремених корпорација и банака. Наиме сматра се да је основни циљ максимирање богатства власника које мора бити верификовано на финансијским тржиштима (дивиденда + капитални добитак). Пошто се, финансијски извештаји глобалних банка и корпорација које котирају на америчким и британским берзама обелодању квартално, топ менаџмент се фокусирао на краткорочно максимирање профита и повећање цена акција. Стална пресија да се остварује бесконачан квартални раст профитне стопе и тржишне капитализације имала је озбиљне реперкусије на пословање банка и других корпорација. Менаџмент корпорација је разапет између снажног притиска стејкхолдера да континуирано успешно послује и могућности губитка огромних плата, бонуса и других привилегија. Зато не би требало да буде изненађење, што долази до узлазног тренда разних облика незаконитог понашања.                                                                                                                                   
Банкарство почиње да се схвата као индустрија која треба да стално нуди нове производе. Тако је инвестиционо банкарство развило читаву лепезу хартија од вредности које су требале да доносе високе профите, уз низак ризик, како се тада тврдило. Током процеса дерегулације, а на притисак банкарског лобија, укунут је појам зеленаштва тј. регулаторна тела нису више могла да ограничавају камате. Комерцијалне банке привучене профитним стопама и зарадама на шпекулацијама са „финансијским иновацијама“, запостављају традиционалне послове са становништвом и привредом и почињу да се надмећу са инвестиционим банкама. То доводи до стварања великих универзалних банка. 
Стварање универзалних банака у САД је процес који је почео 80-тих година 20. века у условима растуће дерегулације и  укључивање читавог низа небанкарских ентитета у трансакције на финансијским тржиштима. „Како би у таквим условима специјализоване банкарске финансијске институције очувале своју тржишну позицију настојале су да, користећи „рупе у закону“, уђу у сектор небанкарских активности. Након 66 година важења, Glass-Steagall-ов закон је и формално укинут доношењем Gramm-Leach-Bliley закона 1999. године чиме је афилијацијама финансијских холдинг компанија дозвољено да се баве и небанкарским активностима, што значи да је и званично дошло до процеса реуниверзализације банака“ (Крстић,Јемовић, 2015, стр. 31).
Да ствар буде још озбиљнија стварају се нове финансијске институције са седиштем у земљама на егзотичним острвима и континенталним мини државама. Пословање ових нових облика финансијских институција је нетранспаретно и апсолутно ван домашаја законске регулативе и истражних органа земаља из којих потиче капитал. Америчке банке оснивају афилијације у „пореским рајевима“ да би прале новац и помагале клијентима да утаје порезе. „Огроман део капитала протиче кроз скривене рајеве као што су Кајманска острва. Она нису постала банкарски центар од два билиона долара зато што тамошња клима посебно одговара банкарству. То су намерно створене „рупе“ у глобалном регулаторном систему са циљем да се олакша прање новца, избегне плаћање пореза, и других нелегалних активности“ (Stiglic, 2013, стр. 196).
Академска заједица, рејтинг агенције, ревизорске куће, врховна политичка елита и други пословни актери, уз часне изузетке, почињу се понашати по истом образцу као и запослени на Wаll Street-у. Амерички економски теоретичари који „креиративно иновирају“ неолибералну парадигму бивају награђени високим донацијама за пројекте, добро плаћеним саветничким местима у америчкој администрацији, у ММФ, у СБ и другим бројним привилегијама. Врховна државна администрација, краткорочно оријентисана текућим мандатом, нема снаге да се супротстави банкарским лобистичким групама. Рејтинг агенције креирају и додељу рејтинг у зависности од финансијске издашности клијената. Њихово смањење рејтинга „Enronu“ и другим корпорацијама у моменту када је банкрот известан није било од користи никоме. 
Политичка елита гомила лично богатство креирајући пословни амбијент који одговара структурама које су их довеле на власт финансирајући њихову изборну кампању. Врховна администрација, уместо да препусти тржишту банку уплетену у скандал, односно да је препусти тржишним санкцијама, у бројним случајевима јој помаже, на начин да власници дужничких хартија од вредности, па чак и акционари остају оштећени. Политичка елита и апологетска академска заједица су створиле једну нову категорију банака. То су банке „сувише велике да би пропале“. „Оног тренутка када се угрози пословање ових институција, јавља се опасност од системског ризика. У таквим условима надлежни регулаторни органи предузимају потребне мере (инфузија капитала, преузимање од стране јаче банке, национализација, итд.), како би се спречило ширење негативних екстерних ефеката“ (Крстић, Јемовић, 2015, стр. 28).
Деценије „научно“, медијски, идеолошки и политички глорификованог неолиберализма промениле су начин понашања пословних актера и америчку и британску привреду довели у стање социјалног дарвинизма. Оправдавајући се тезом да личним богаћењем доприносе општем друштвеном благостању бројни актери не бирају средства да се обогате. То се види из генезе скандала. Спремни су да избегавају плаћање пореза, да перу новац нарко картела, да перу новац терористичких група, као и да клијенте и пословне партнере доводе до просјачког штапа.                  
Кроз пројект назван глобализација, који су осмислиле америчке интересне групе, ово понашање је милом или силом, уз помоћ Међународног монетарног фонда („Вашингтонски консесус“), Светске Банке и Нато пакта, наметнуто великом броју земаља у свету. Пројект је довео до невиђене економске експлоатације неразвијених земаља, земаља у развоју и постсоцијалистичких земаља. Шпекулативни финансијски капитализам америчког типа ухватио је у своје канџе, због глобалне међузависности финансијских и робних токова, цео свет.
Банкарски скандали су показали да базична идеја водиља неолиберализма оличена у тези да ће појединци руковођени својим себичним интересима тј. похлепом и вођени невидљивом руком тржишта, стварати богатство и за себе и за нацију, а да тога нису ни свесни није прошао тест у реалном животу, који не мари за уџбеничке хипотезе. Међутим, од осамдесетих година прошлог века ова идеја је плански и систематски уграђена у свест и поступке акционара, инвеститора, менаџмента, запослених, политичке елите и јавног мњења. Њена операционализација је довела до великих банкарских и корпоративних скандала и коначно, после низа балона, до актуелне кризе.
„Јачина финансијске кризе указала је на потребу системског приступа регулацији и супервизији финансијског сектора, имајући у виду следеће чињенице: а) развој финансијског система има далеко већи утицај на економску активност него што се то мислило раније; б) трошкови финансијске кризе су веома високи; ц) стабилност цена није довољна за постизање финансијске стабилности. Велика глобална финансијска криза афирмисала је тренд ререгулације уместо досадашњег тренда дерегулације. Јачање регулације одвија се паралелно са развојем макроекономских институција основаних у циљу очувања финансијске стабилности“ (Маринковић, Јемовић, 2013, 358), што је предмет разматрања у делу рада који следи.

3. Јачање финансијско регулаторног и надзорног оквира у функцији финансијске стабилности и спречавања великих банкарских скандала                                                                                                                                                    
Чак и када би хтели да само набројимо мере, смернице, политике, кодексе, стандарде и законе, којима се одговарало на велике корпоративне и банкарске скандале и кризе, мањих или већих размера, које су их пратиле (слом финансијских тржишта у САД 1987, јапанска криза 1990, азијска криза 1997, руска криза 1998, аргентинска криза 1999, светска економска криза 2007, грчка криза 2012 итд.) у периоду од 1980. до октобра 2007. године, тај списак би био дужи од задатог обима овог рада. На дан проглашења банкрота банке Лиман Брадерс (Lehman Brothers) било је јасно да је цео труд био узалудан. Требало је хитно и енергично спашавати оно што се могло спасити. Напори свих релевантних чинилаца, до банкрота банке Лиман Брадерс су били, у мањој или већој мери, усмерени на дефинисање и спровођење краткорочних, парцијалних и микропруденцијалних антикризних политика. Након септембра 2008. године, прешло се на шири задатак: зауставити Велику економску кризу у што краћем року и уз што мање штетних последица по друштвено-економски систем, а затим мерама дугорочног карактера изградити стабилан банкарски и финансијски систем.
Изградња новог система банкарске и финансијске регулативе је започела одмах након слома финансијских тржишта у САД крајем 2008. године. “На међународном плану у току је процес регулаторне реформе која има за циљ да постави нови регулаторни и надзорни оквир у коме финансијске институције и финансијска тржишта могу несметано да функционишу а да се при томе смањи вероватноћа настанка нове финансијске кризе“ (Радојичић, 2012, стр. 215). Група Г-20 одржала је први састанак одмах после краха финансијских тржишта. На њему је формиран одбор за финансијску стабилност са бројним задацима.“Земље групе Г-20 су се свом снагом бациле на гашење пожара кризе. За непуних годину дана трилиони долара су употребљени да се обезбеди допунска ликвидност, докапитализују банке и друге финансијске институције, преузме спонра и токсична актива, обезбеде гаранције и на страни активе и на страни пасиве“ (Вујовић, 2009, стр 332).
Наравно да је у гашењу пожара неизоставно било учешће Међународног монетарног фонда (IMF) и Светске банке (WB).“Према IMF (2009) и World Bank (2009), главни одговори стандардне фискалне и монетарне политике на кризу укључују следеће мере:
· Пружање допунске ликвидности на националном и међународном нивоу (спуштање каматних стопа, конверзија суперкратких рокова кредита у кратке и средње рокове, смањење стопе обавезних резерви, оснивање нових облика ткз. swаp facilities  и олакшање приступа кредитима централне банке),
· Ширење и продубљивање система осигурања депозита и других облика сигурности за улагаче, 
· Директна финансијска подршка банкама и другим финансијским институцијама, (што укључује докапитализацију, реструктурирање финансијских институција, преузимање одређених облика спорне или токсичне активе, и преузимање финансијских институција преко привремене национализације),
· Гаранције, и 
· Мере за одмрзавање кредита и убрзање процеса кредитирања“  (Вујовић, 2009, стр. 333/334).   
Одбор за Међународне стандарде финансијског извештавања (IASB – International Accouting Standards Board), такође, је деловао промптно, доносећи, по први пут у својој историји, без јавне расправе амандмане на МРС 39 Финансијски инструменти – признавање и одмеравање. Доношењем амандмана са ретроактивном применом од 1.7. 2008. године банкама је омогућено да рекласификацијом финансијских инструмената одложе губитке на хартијама од вредности за будућност, уместо да их искажу у билансу успеху. То је учињено захваљујући великом притиску јаке лобистичке групи IIF која заступа интересе глобалних банака. Ово стварање скривених губитака и њихово одлагање на будуће обрачунске периоде, које је у супротности са свим начелима уредног билансирања, је правдано потребом да се спречи ширење кризе у банкарском сектору. „Критикујући овакву ревизију захтева рачуноводства фер вредности рејтинг агенција Мооdy износи податке да ће користећи овај маневарски простор на бази рекласификације средстава и бирања најбољих цена Deutche Bank у финансијским извештајима за трећи квартал рекласификовати средства у вредности 32 милијарде долара и тако избећи бележење губитка од 1 милијарде долара“ (Пантелић, Тодоровић, 2010, стр. 171).
Базелски комитет је у јулу 2009. усвојио измене документа Базел II, а у 2010. нови документ Базел III. Оно што у овом документу пада у очи је датум ступања на снагу бројних антикризних политика и мера. Наиме, земље чланице Базелског комитета су у обавези да до 1.1. 2013. године прилагоде националну регулативу. Тада, Базел III ступа на снагу, а бројни захтеви ће се постепено имплементирати до 2019. године.
„Из скупа различитих легислативних решења треба издвојити иницијативу покренуту у САД-у која је средином 2010. године резултирала усвајањем Dodd-Frank закона (Dodd-Frank Wall Street Reform And Consumer Protection Act). Разлог томе је што је његово усвајање својеврстан подстицај за регулаторно деловање на глобалном нивоу.“(Радојичић, 2012, стр. 217).
Банкарске лоби групе успеле су да спрече идеју повратка на одредбе Glass-Steagall-овог закона који је строго раздвајао комерцијално и инвестиционо банкарство у периоду од 1933. до 1999. године. Страх од тоталног финансијског хаоса, попут оног тридесетих година прошлог века, а који су глобалне банке свесно распиривале, имао је за последицу, поред осталих, да су америчке институције и регулаторна тела предузимале мере које су највише погодовале онима који су изазвали финансијску кризу, а на терет пореских обезника и повећања ионако високог буџетског дефицита.“Две засебне председничке администрације предузеле су озбиљне мере да помогну финансијском систему, са мало размишљања о врсти финансијског система који је био потребан држави када коначно изађе из кризе. Овим мерама нису решени структурни проблеми банкарског система. Из тих разлога постојала је мала сигурност да ће нови систем, који настаје на пепелу старог, служити нацији боље него претходни“ (Stiglic, 2013,стр.143).

Закључак

Велики банкарски скандали, као део корпуса великих финансијских и корпоративних скандала, су се најчешће дешавали и дешавају су у САД. Њихова појава и растући тренд кореспондирају са процесима дерегулације и глобализације, односно са реинкарнацијом неолибаралне доктрине осамдесетих година прошлог века. Велике банкарске афере, корпоративни скандали и изненадна банкротства су били симптоми дубоких поремећаја и противречност у америчком финансијском и економском систему. Скандали великих размера су цикличног карактера. Осим тога, пада у очи да је сваки талас скандала праћен сломом или другим облицима озбиљних поремећаја на финансијским тржиштима (1987, 1998, 2001, 2006).
Антикризне политике и мере нису дале жељене резултате ни током 25-то годишњег периода дерегулације и саморегулације, а такође ни после делимичног заокрета ка законској регулацији почетком новог миленијума. Повратак на парцијално законско уређивање неких области које су биле или дерегулисане или уређене професионалном регулативом (стандардима, кодексима, смерницама и слично) је био нужан ради заштите интереса акционара, инвеститора и јавног интереса. Међутим, том приликом, америчка адмистрација и најважније регулаторне институције нису хтели да промене суштинске параметре неолибералне политике. Уместо тога, форсирали су убрзано кретање у истом правцу.
Балон финансијских деривата и других бројних финансијских „иновација“ је пукао у септембру 2008. доводећи до слома финансијских тржишта у САД и последично до краха водећех светских берзи широм света. Берзански крах је, у садејству са деценијама кумулираним дејством других фактора, имао за последицу репризу Велике економске кризе из тридесетих година 20. века. Наиме, дошло је кризе у реалном сектору, производња је стагнирала из квартала у квартал, незапосленост је попримила забрињавајуће размере, трговање акцијама и другим хартијама од вредности је „замрзнуто“ јер су инвеститори изгубили поверење.
У моменту избијања Велике економске кризе и у више наврата касније у банкарски сектор су се слиле билионске реке долара да би се спасили посрнули гиганти банкарства и друге финансијске институције. Уместо озбиљних реформи губици банака су социјализовани на терет пореских обвезника. Пропуштена је прилика да се направи радикалан заокрет ка одрживном, социјално одговорном финансијском и економском систему. Заштићене доктрином „сувише велике да би пропале“ банке су наставиле да се понашају по истом образцу који је и довео до кризе.
Зато нове велике банкарске афере и скандали који су се, као на покретној траци, продуковали из месеца у месец током 2012 и 2013. године, као и протекле године (2015.) нису изненађење. Оно што изненађује је нови тренд у казнено-репресивној политици америчких надзорних органа и институција. Наиме, текући велики банкарски скандали се, по правилу, завршавају нагодбом, тј. признавањем кривице у замену за новчану казну. Број кажњених лица је мали у односу на обим и тежину почињених кривичних дела. Нагодбе и блага казнена политика стимулишу менаџмент глобалних банака да наставе са досадашњом праксом.
Скандал са намештањем висине Либора у дужем низу протеклих година, коме су америчке банке дале значајан допринос, је дезавуисао релевантност информација са финансијских тржишта широм света. Ток и исход скандала је показао немоћ тржишта новца и капитала да детектује и коригује ове озбиљне аномалије у формирању висине референтних каматних стопа. Другим речима, референте каматне стопе годинама нису биле резултат тржишних кретања већ тајних договора десетак глобалних банака. Иначе, те банке су уједно и главни актери великих банкарских скандала.
Напред изложено упућује на закључак да је неопходно да глобалне, регионалне и националне институције наставе  са имплетентацијом мера и активности усвојених после септембра 2008. године, редизајнирајући у ходу неке од њих, како би се избегло понављање финансијске кризе, а 2020. година дочекала са стабилним, социјално одговорним и одрживим банкарским системом.

РЕЗИМЕ
У раду се разматрају улога и значај регулаторног и надзорног оквира за стабилност банкарског, односно финансијског система. Осим тога, нови велики банкарски скандали, учестали у последњих пет година, индицирају да глобалне, регионалне и националне регулаторне мере и активности које су уследиле после слома финансијских тржишта у Сједињеним Америчким Државама у септембру 2008. године, нису у потпуности дале жељене резултате. То је делимично разумљиво, ако се има у виду да је крајњи рок за имплементацију неких дугорочних мера 2019. година (на пример, Базел III). С тим у вези, основни циљ рада је да укаже на потребу јачанја регулаторног и надзорног оквира у функцији очувања финансијске стабилности и спречавања глобалних банкарских афера. У раду се прво разматра генеза великих банкарских скандала у новом миленијуму. Она није таксативна фактографија., већ треба да омогући идентификовање најважнијих узрока растућег тренда скандалозног понашања водећих светских банака и финансијских криза, мањих или већих размера, које их законито прате. Коначно, полазећи од претходних разматрања, на крају рада се излажу кључне до сада предузете мере на глобалном нивоу, у Сједињеним Америчким Државама и Европској унији, са закључком да се неке од њих морају редизајнирати како би се до 2020. године изградио свеобухватан и делотворан регулаторни и надзорни оквир. Оквир треба да обезбеди задовољавајућу финансијску стабилност и минимизира број банкарских скандала.

